En økologisk landmand ved Holstebro er grundligt træt af, at mågerne æder 500 kilo af hans økologiske svinefoder hver eneste dag.

Han har bedt om lov til at skyde nogle af mågerne, der koster ham for 1500 kroner om dagen.

Men Naturstyrelsen siger nej, for måger er fredede i Danmark – og det ærgrer landmanden, Bertel Hestbjerg, der er Danmarks største producent af økologiske svin.

Det vi reelt er bange for, er ikke så meget at vi mister nogle penge, fordi de spiser noget foder. Men vi er bange for, at de kommer fra en grisefarm til en anden. Den næste økologiske grisefarm ligger måske kun to kilometer væk. Så hvis jeg får en luftbåren grisesygdom og der kommer 1000 måger og lander på denne mark, vader rundt og skider lidt på denne mark og så flyver videre til naboen, så kan vi flytte en masse sygdom på den måde, siger Bertel Hestbjerg.

Bertel Hestbjerg Foto: TV 2

Men det afviser Naturstyrelsen.

Ifølge reglerne kan der gives dispensation til at skyde måger, hvis der er en smittefare for mennesker og dyr. Men det mener Naturstyrelsen ikke der er:

- De eksperter fra Veterinærinstituttet, som vi lytter til, mener ikke at de kan påvise nogen sammenhæng mellem måger og smittefare. Derfor siger vi nej, siger Naturstyrelsens lokale vildtkonsulent Karsten Lund Platz.

Det andet hensyn – at mågerne æder Bertel Hestbjerg ud af huset – er slet ikke et argument i forhold til lovgivningen.

- Der er ikke hjemmel i lovgivningen til at tillade reguleringen af bestanden, når det drejer sig om skade på ejendom. I det her tilfælde foder, siger Karsten Lund Platz.

Karsten Lund Platz Foto: TV 2

Bertel Hestbjerg, der næstformand i Svineudvalget i Økologisk Landsforening, finder den holdning diskriminerende overfor folk på landet. Men henvisning til, at man ved flere tilfælde har givet tilladelse til at skyde mågerne i byerne.

- Man må godt skyde måger i byerne, hvor de vækker folk om morgenen. Så tænker jeg: Er der så ikke også rimeligt, at jeg får lov at skyde et par stykker eller ti herude, siger han.

Men når det gives tilladelser i byerne, så er det af en helt anden grund, siger Naturstyrelsen.

- Det er af hensyn til menneskers sundhed. Man vurderer, at deres ekskrementer kan være en smitterisiko, eksempelvis ved restaurationer. Eller deres støjniveau kan medføre gener for mennesker, for eksempel med manglende nattesøvn, siger Karsten Lund Platz.

Der overvintrer omkring en halv million sølvmåger i Danmark.